วิริยะรุกตลาดประกันรายย่อย
วิริยะประกันภัยรุกตลาดประกันภัยรายย่อย ส่งกรมธรรม์"ท่องเที่ยวสุขใจ"ซื้อ 1 ได้ถึง 3 เบี้ยประกันเริ่มต้น 205 บาท รับเทศกาลสงกรานต์
16 มี.ค. 2554

วิริยะประกันภัยรุกตลาดประกันภัยรายย่อย ส่งกรมธรรม์"ท่องเที่ยวสุขใจ"ซื้อ 1 ได้ถึง 3 เบี้ยประกันเริ่มต้น 205 บาท รับเทศกาลสงกรานต์
นายประสาน นิลมานัตต์ กรรมการรองกรรมการผู้จัดการ บริษัทวิริยะประกันภัย เปิดเผยว่า บริษัทออกแบบประกันภัยการท่องเที่ยวสำหรับลูกค้ารายย่อย หรือ ไมโครอินชัวรันส์ เป็นรายแรก
จุดเด่น อยู่ที่ ซื้อ 1 กรมธรรม์จะได้รับความคุ้มครอง 3 ประเภท คือ คุ้มครองอุบัติเหตุขณะเดินทาง ที่ให้ความคุ้มครองสูงถึง 2 แสนบาท รวมถึงค่ารักษาพยาบาล 2 หมื่นบาทต่อครั้ง โดยได้ขยายความคุ้มครองถึงกิจกรรมเสี่ยง เช่น บันจี้จ้ำ ซึ่งกรมธรรม์อุบัติเหตุทั่วไปจะไม่คุ้มครอง
นอกจากนี้ ยังให้ความคุ้มครองที่อยู่อาศัย กรณีไฟไหม้ ฟ้าผ่า ระเบิดจากแก๊สหุงต้ม รถยนต์ชนบาท เครื่องบินและสิ่งของบนเครื่องตกใส่บ้าน ท่อน้ำแตก โดยบ้านตึก คุ้มครองมากกว่า 80% วงเงินสูงสุด 5 แสนบาท บ้านครึ่งตึกครึ่งไม้ คุ้มครองสูงสุด 2 แสนบาท และบ้านไม้คุ้มครอง 1 แสนบาท
รวมถึง ยังให้ความคุ้มครองทรัพย์สินภายในบ้านถูกขโมย ที่มีร่องรอยงัดแงะชัดเจน ประตู หน้าต่างเสียหาย เนื่องจากการงัดแงะ คุ้มครอง 5 หมื่นบาท
นายประสาน กล่าวว่า สำหรับอัตราเบี้ยประกันภัยถือว่าถูกมาก โดย 1 คน ราคาเบี้ยประกันภัยเพียง 205 บาทต่อความคุ้มครอง 5 วัน ถ้า 7 วัน ราคา 230 บาท และ 14 วันราคา 325 บาท
นอกจากนี้ สามารถซื้อเป็นครอบครัว เช่น 3 คน ถ้าคุ้มครอง 5 วันราคา 395 บาท คุ้มครอง 7 วัน ราคา 440 บาท และ 14 วันราคา 625 บาท โดยทุกคนจะได้รับความคุ้มครองเท่ากัน แต่จะคุ้มครองบ้านเพียง 1 หลังเท่านั้น
ทั้งนี้ หากประชาชนไปซื้อกรมธรรม์อุบัติเหตุทั่วไป และซื้อความคุ้มครองอัคคีภัยบ้าน จะต้องจ่ายค่าเบี้ยประกันภัยสูงกว่ากรมธรรม์ท่องเที่ยวสุขใจของบริษัทเกือบ 3 เท่า เฉพาะกรมธรรม์อุบัติเหตุส่วนบุคคลในระยะเวลาความคุ้มครองเดียวกัน จะต้องจ่ายเบี้ยแพงกว่ากรมธรรม์ของบริษัทประมาณ 20%
"การออกกรมธรรม์ท่องเที่ยวสุขใจสำหรับรายย่อย บริษัทไม่ได้คาดหวังกำไร เพราะราคาถูกมาก โดยระดับที่ไม่ขาดทุนจะต้องมีประชาชนซื้อกรมธรรม์ประมาณ 5 แสนฉบับขึ้นไป เพราะต้นทุนในการออกกรมธรรม์เฉลี่ย 1,000 บาทต่อกรมธรรม์ บริษัทต่างชาติไม่ออกกรมธรรม์นี้แน่เพราะไม่คุ้มกับการลงทุน"นายประสาน กล่าว
นายประสาน กล่าวว่า เหตุผลที่บริษัทออกกรมธรรม์ราคาถูกเพราะต้องการคืนกำไรให้กับสังคม และ ทำประชาสัมพันธ์ชื่อของบริษัทให้เป็นที่รู้จัก หวังว่าจะทำให้ประชาชนได้รู้จักชื่อของบริษัทมากขึ้น และ เลือกที่จะทำประกันภัยอื่นๆ กับบริษัทในอนาคต
นอกจากนี้ บริษัทจะทำการแจกฟรีให้กับประชาชนที่เข้าซื้อบัตรมอเตอร์โชว์ที่หน้างาน วันละ 100 กรมธรรม์ รวม 12 วัน เป็นจำนวน 1,200 กรมธรรม์ โดยผู้ที่ได้รับบัตรชมมอเตอร์โชว์แบบอภินันทนาการ จะไม่ได้สิทธิรับรางวัลกรมธรรม์นี้จากบริษัท